钦定古今图书集成/理学汇编/学行典/第173卷 > 马理
## 钦定古今图书集成/理学汇编/学行典/第173卷 > 马理

按《明外史马理传》：“理字伯循，三原人。同里尚书王恕
家居，讲学著书，理从之游，得其指授。杨一清督学政，
见理与吕柟、康海文，大奇之，曰：‘康生之文章，马生、吕
生之经学，皆天下士也’。登乡荐，入国学，与柟及林虑、
马卿、榆次寇天叙、安阳崔铣、张士隆、同县秦伟日切
劘于学，名震都下。高丽使者慕之，录其文以去。连遭”
艰，不预试。安南使者至，问主事黄清曰：“关中马理先
生安在？何不仕也？”其为外裔所重如此。正德九年举
进士，一清为吏部尚书，即擢理稽勋主事，调《文选》。请
告归。起考功主事，偕郎中张衍瑞等谏南巡。诏跪阙
门，予杖夺俸。未几，复告归。教授生徒，从游者众。嘉靖
初，起稽勋员外郎，与郎中余宽等伏阙争《大礼》，下诏
狱，再予杖夺俸。屡迁考功郎中。故户部郎中庄绎者，
正德时首导刘瑾核天下库藏。瑾败，落职。至是奏辩
求复。当路者属理，理力持不可，寝其事。五年大计外
吏，大学士贾咏、吏部尚书廖纪以私憾欲去。广东副
使魏校、河南副使萧鸣凤、陜西副使唐龙。理力争曰：
“三人督学政，名著天”下。必欲去三人，请先去理，乃止。
明年大计京官，黜张璁、桂萼，党吏部郎中彭泽。璁、萼
竟取旨留之。理擢南京通政参议，请急去。居三年，起
光禄卿。未几，告归。阅十年，复起南京光禄卿。寻引年
致仕。理尝谓薛应旗曰：“吾生值明夷之象，天地否塞，
吾其不免。”三十四年，陕西地震，理与妻皆死。理学行
纯笃，居丧取古礼及司马光《书仪》、朱熹《家礼》，折衷用
之。与吕柟并为关中学者所宗。释褐四十馀年，历官
不过十载，尢见重于世。穆宗立，赠右副都御史。天启
初，追谥“忠宪。”